CELEX: 32014D1230(01)
Language: da
Date: 2014-12-15 00:00:00
Title: Europa-Parlamentets Præsidiums afgørelse af 15. december 2014 om ændring af gennemførelsesbestemmelserne til statutten for Europa-Parlamentets medlemmer

30.12.2014   
            
            
               DA
            
            
               Den Europæiske Unions Tidende
            
            
               C 466/1
            
         EUROPA-PARLAMENTETS PRÆSIDIUMS AFGØRELSE
   af 15. december 2014
   om ændring af gennemførelsesbestemmelserne til statutten for Europa-Parlamentets medlemmer
   (2014/C 466/01)
   EUROPA-PARLAMENTETS PRÆSIDIUM HAR —
   under henvisning til traktaten om Den Europæiske Unions funktionsmåde, særlig artikel 223, stk. 2,
   under henvisning til statutten for Europa-Parlamentets medlemmer (1) (»statutten«),
   under henvisning til artikel 10 og artikel 25 i Europa-Parlamentets forretningsorden,
   ud fra følgende betragtninger:
   
               (1)
            
            
               Ifølge artikel 20, stk. 1, i statutten har medlemmerne »ret til godtgørelse af omkostninger i forbindelse med udøvelsen af mandatet«, og ifølge artikel 20, stk. 4, fastsætter Parlamentet »nærmere regler for udøvelsen af denne ret«. Disse regler er blandt andet fastsat i artikel 22, 24 og 66 i gennemførelsesbestemmelserne til statutten for Europa-Parlamentets medlemmer (2) (»gennemførelsesbestemmelserne«).
            
         
               (2)
            
            
               Ifølge artikel 4 i gennemførelsesbestemmelserne skal medlemmerne forelægge de originale bilag, når de indgiver anmodninger om godtgørelse af omkostninger i forbindelse med sygdom. Det betyder, at medlemmerne med jævne mellemrum skal udfylde lange og indviklede formularer i hånden og vedhæfte de originale regninger og andre bilag for at få godtgjort deres udgifter.
            
         
               (3)
            
            
               For at gøre proceduren mindre bureaukratisk bør medlemmerne have mulighed for at indgive deres anmodninger om godtgørelser elektronisk. Medlemmerne vil så selv have ansvaret for at opbevare de originale bilag i en rimelig periode, f.eks. indtil den 31. december i det kalenderår, der følger efter det år, hvori anmodningen om godtgørelse blev indgivet. De kompetente tjenestegrene i Parlamentet bør gennemføre et system med stikprøvekontrol baseret på gængs revisionspraksis for at sikre, at de scannede kopier af bilagene er i overensstemmelse med originalerne.
            
         
               (4)
            
            
               Gennemførelsesbestemmelserne bør derfor ændres, således at medlemmerne kan indgive deres ansøgninger om godtgørelser elektronisk, og således at de kan indgive scannede kopier af de originale bilag ledsaget af en erklæring på tro og love om kopiernes rigtighed, samt således at der fastsættes en periode, hvori medlemmerne skal opbevare de originale bilag, og hvori Parlamentets administration kan kontrollere, om de scannede kopier af bilagene er identiske med originalerne.
            
         
               (5)
            
            
               Desuden kan Præsidiet i overensstemmelse med artikel 69, stk. 1, i gennemførelsesbestemmelserne indeksregulere beløbene for refundérbare rejseudgifter, dagpenge og godtgørelsen for generelle udgifter, op til hvad der svarer til den årlige inflationsrate i Den Europæiske Union i oktober det foregående år, som offentliggjort af Eurostat.
            
         
               (6)
            
            
               Inflationsraten i perioden fra den 1. november 2013 til den 31. oktober 2014, som oplyst af Eurostat den 14. november 2014, udgør 0,50 %. De nye beløb, der gælder som følge af nødvendigheden af at tage hensyn til inflationsraten, finder anvendelse fra den 1. januar 2015, hvorfor gennemførelsesbestemmelserne bør ændres i overensstemmelse hermed —
            
         TRUFFET FØLGENDE AFGØRELSE:
   Artikel 1
   Gennemførelsesbestemmelserne ændres som følger:
   
               1)
            
            
               Artikel 4 affattes således:
               »Artikel 4
               Procedure
               Anmodninger om godtgørelse indgives til Parlamentets kompetente tjenestegren eller direkte til Kommissionens afregningskontor ved hjælp af standardformularer ledsaget af bilag.«
            
         
               2)
            
            
               Artikel 20, stk. 1, litra a), affattes således:
               
                           »a)
                        
                        
                           for de første 50 km: 22,62 EUR«.
                        
                     
         
               3)
            
            
               Artikel 22 ændres som følger:
               
                           a)
                        
                        
                           Stk. 1 affattes således:
                           
                                       »1.
                                    
                                    
                                       Det maksimale årlige beløb til godtgørelse af rejseudgifter i de i artikel 10, stk.1, litra b), omhandlede tilfælde er 4 264 EUR.«
                                    
                                 
                     
                           b)
                        
                        
                           Stk. 3, første afsnit, affattes således:
                           »Det maksimale årlige beløb til godtgørelse af faktisk afholdte rejseudgifter i forbindelse med rejser foretaget af udvalgs- og underudvalgsformændene for at deltage i konferencer eller arrangementer vedrørende et emne af europæisk karakter, der henhører under deres udvalgs eller underudvalgs sagsområde, og som har en parlamentarisk dimension, er 4 264 EUR. Deltagelsen kræver forudgående tilladelse fra Parlamentets formand, efter at det er blevet kontrolleret, at der er midler til rådighed inden for rammerne af det ovennævnte maksimale beløb.«
                        
                     
         
               4)
            
            
               Artikel 24, stk. 2, affattes således:
               
                           »2.
                        
                        
                           Hvis den officielle aktivitet finder sted inden for Fællesskabets område, modtager medlemmerne en fast godtgørelse på 306 EUR.«
                        
                     
         
               5)
            
            
               Artikel 26, stk. 2, affattes således:
               
                           »2.
                        
                        
                           Den månedlige godtgørelse i henhold til artikel 25 er 4 320 EUR.«
                        
                     
         
               6)
            
            
               Artikel 66 affattes således:
               »Artikel 66
               Genparter af bilag
               Går de bilag, der kræves i disse gennemførelsesbestemmelser, tabt, indgiver medlemmerne en erklæring om tabet ledsaget af en genpart i overensstemmelse med de krav, der stilles i disse gennemførelsesbestemmelser.«
            
         
               7)
            
            
               Følgende artikel indsættes:
               »Artikel 72a
               Elektronisk scannede bilag
               1.   Når disse gennemførelsesforanstaltninger vedrører indgivelse af ansøgninger om godtgørelse, kan sådanne ansøgninger indsendes i elektronisk form sammen med en digital signatur.
               2.   Når disse gennemførelsesforanstaltninger kræver fremlæggelse af bilag, kan sådanne bilag fremlægges i form af scannede kopier, forudsat at det pågældende medlem erklærer på tro og love, at de indsendte bilag er identiske med originalerne.
               3.   For at muliggøre kontrol af overensstemmelsen mellem de scannede kopier og de originale bilag opbevarer medlemmerne originalerne indtil den 31. december i det kalenderår, der følger efter det år, hvor anmodningen om godtgørelse blev indgivet.
               Parlamentets kompetente tjenestegrene gennemfører et system med stikprøvekontrol for at sikre, at de scannede kopier af bilagene er identiske med originalerne.«
            
         Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   Denne afgørelse finder anvendelse fra den samme dato med undtagelse af artikel 1, nr. 2)-5), der finder anvendelse fra den 1. januar 2015.
   
      (1)  Europa-Parlamentets afgørelse 2005/684/EF, Euratom af 28. september 2005 om vedtagelse af statutten for Europa-Parlamentets medlemmer (EUT L 262 af 7.10.2005, s. 1).
   
      (2)  Europa-Parlamentets Præsidiums afgørelse af 19. maj og 9. juli 2008 om gennemførelsesbestemmelser til statutten for Europa-Parlamentets medlemmer (EUT C 159 af 13.7.2009, s. 1).